钦定古今图书集成/明伦汇编/皇极典/第203卷 > 僖公元年
## 钦定古今图书集成/明伦汇编/皇极典/第203卷 > 僖公元年

《春秋》：元年，春，王正月。

《左传》：“元年春，不称即位，公出故也。”

〈注〉国乱，身出复入，故即位之礼有阙。

公出复入不书，讳之也。讳国恶，礼也。

〈疏〉去年八月，闵公死，僖公出奔邾，九月庆父出奔莒，公即归鲁。言公出故者，公出而复归，即位之礼有阙，为往年公出奔之故，非言应即位之时，公在外也。齐小白、阳生之徒，皆出而复入，经书其入，僖公类之，亦应书“入。”往年公出复入不书，讳之。国内有乱，致令公出不书。公出复入，讳国乱也。国乱，国之恶事，讳国恶，是礼也。时史讳而不书，仲尼因而不改，嫌讳非礼，故以礼居之。

《公羊传》：“公何以不言即位？”继弑君子不言即位，此非
子也。其称子何。

〈注〉僖公者，闵公庶兄，据闵公继子般《传》不言子，

臣子一例也。

〈注〉僖公继成君，闵公继未逾年君。礼，诸侯臣诸父兄弟，以臣之继君，犹子之继父也。其服皆斩衰，故传称“臣子”，一例。

《穀梁传》：“继弑君不言即位，正也。”

《胡传》：“不书即位，内无所承，上不请命也。闵公薨，夫人
孙于邾，庆父出奔莒，公于是焉。以成风所属，而季子
立之，内无所承也。嗣子定位于初丧，而鲁使不告于
周。明年正位改元，而周使亦不至于鲁。又明年服丧
已毕，而不见于京师，上不请命也。承国于先君者，父
子之伦；请命于天王者，君臣之义。今僖公内无所承”，
上不请命，不书即位，正王法也。是故有四海而即天
王之位者，受之于天者也；有一国而即诸侯之位者，
受之于王者也。受之于天者，必奉若天道而后能保
天下；受之于王者，必谨守王度而后能保其国。

〈大全〉张氏曰：“僖公之即位，在高子来盟之后，桓公又为之诛哀姜，不可谓不出于方伯矣。”然桓公不请命于天子，正君臣之经，以示天下之大义，故僖公之立，无以异于群公，而桓公止于霸术。观僖公不书即位以考时义，当知《反经》之学，有国者不可不明也。